Diari Oficial de la Generalitat Valenciana


Sumari del DOGV 3033, del 11-07-1997 (1997/8423)

ORDRE de 29 de maig de 1997, de la Conselleria de Cultura, Educació i Ciència, per la qual es convoquen ajudes econòmiques a entitats sense finalitat de lucre per a l'organització d'activitats de renovació pedagògica i de formació del professorat.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3033

Data del DOGV
:   11-07-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8423


Data del document
:   29-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 29 de maig de 1997, de la Conselleria de Cultura, Educació i Ciència, per la qual es convoquen ajudes econòmiques a entitats sense finalitat de lucre per a l'organització d'activitats de renovació pedagògica i de formació del professorat.  
La Llei Orgànica d'Ordenació General del Sistema Educatiu (LOGSE), juntament amb un canvi d'estructura de l'actual model del sistema educatiu i de l'ampliació de l'ensenyament obligatori, subratlla de manera especial un canvi en la concepció del currículum escolar, i es planteja donar una resposta flexible a les exigències de la societat actual.  
La LOGSE estableix en el seu article 56 que les administracions educatives fomentaran la col·laboració amb institucions per a la formació del professorat, amb la finalitat d'aconseguir una oferta diversificada i de qualitat.  
Per tot això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer  
Es convoquen ajudes econòmiques, destinades aquelles entitats sense finalitat de lucre legalment constituïdes i que operen a la Comunitat Valenciana, per a l'organització, durant l'any 1997, d'activitats de formació dirigides al personal docent que està en situació d'activitat o que exerceix funcions de suport escolar en centres públics de nivell no universitari dependents de la Conselleria de Cultura, Educació i Ciència i en centres privats concertats de nivell no universitari de la Comunitat Valenciana.  
Segon  
S'aproven les bases per les quals es regeix aquesta convocatòria, incloses com annex I d'aquesta ordre.  
Tercer  
Establir un termini màxim de cinc mesos per a resoldre les sol·licituds formulades per les entitats interessades. Si no es produeix resolució expressa en aquest termini les sol·licituds s'entendran desestimades, sense perjudici d'allò que es dispose quan es dicte la resolució.  
Quart  
L'import global màxim destinat a esta convocatòria, la línia de subvenció i el programa a càrrec del qual es faran efectives seran els següents:  
Import Línia de subvenció Programa  
67.921.699 402/000/97 421.30  
DISPOSICIONS FINALS  
Primera  
Es delega en el director general d'Ordenació i Innovació Educativa i Política Lingüística la facultat de concedir aquestes ajudes i se l'autoritza per a dictar les resolucions necessàries per al desplegament i l'execució d'esta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 29 de maig de 1997  
El conseller de Cultura, Educació i Ciència,  
FRANCISCO E. CAMPS ORTIZ  
ANNEX I  
Bases  
Primera. Objecte de les ajudes  
L'objecte de les ajudes és contribuir al finançament de les activitats de renovació pedagògica i de formació del professorat que es realitzen en el període comprés entre l'1 de gener i el 31 d'octubre de l'any 1997.  
Segona. Beneficiaris  
Podran optar a les ajudes les entitats sense finalitat de lucre, legalment constituïdes i que operen a la Comunitat Valenciana.  
Es finançaran aquelles activitats que contribuïsquen a la formació del professorat en els aspectes fonamentals establits en la Llei Orgànica 1/1990, de 3 d'octubre, d'Ordenació General del Sistema Educatiu, optant prioritàriament per les que responguen als criteris establits en la base sisena d'aquesta ordre.  
Tindran preferència aquelles entitats sense finalitat de lucre que tinguen la condició d'entitats col·laboradores per a la formació del professorat després de la signatura d'un conveni de col·laboració amb la Conselleria de Cultura, Educació i Ciència.  
Tercera. Termini i formalització de sol·licituds  
Les sol·licituds es presentaran en el termini d'un mes a partir de l'endemà de la data de publicació de la present Ordre en el Diari Oficial de la Generalitat Valenciana, al Registre General de la Conselleria de Cultura, Educació i Ciència i a les direccions territorials de Cultura i Educació, sense perjudici del que estableix l'article 38.4 de la Llei de Règim Jurídic de les Administracions Públiques i del Procediment Administratiu Comú.  
Els terminis que finalitzen en dies inhàbils en l'àmbit de l'administració de la Generalitat Valenciana, així com els dissabtes i dies 24 i 31 de desembre, o qualsevol altre que reglamentàriament es declara com a tal, s'entendran prorrogats fins al primer dia hàbil següent.  
Si, fent ús d'aquest dret, la sol·licitud es tramesa per correu, és necessari que es presente en sobre obert perquè el funcionari de correus li pose la data i el segell abans de certificar-la.  
Quarta. Sol·licituds i documentació  
Es presentarà original i 2 còpies de la documentació següent:  
a) Sol·licitud que s'ajustarà al model que s'indica a l'annex II.  
b) Pressupost de cadascuna de les activitats, elaborat d'acord amb les pautes que figuren en l'annex III.  
c) Pla d'activitats de formació que es projecta realitzar durant l'any 1997, segons el guió que figura a l'annex IV que haurà d'adequar-se al que estableix l'Ordre de 9 de juny de 1994 de la Conselleria d'Educació i Ciència (DOGV núm. 2.328, de 17 d'agost de 1994).  
d) Si no rep cap ajuda econòmica per altra via, s'haurà d'adjuntar una declaració jurada signada pel president/ta o pel secretari/tària de l'entitat sol·licitant en la qual ho faça constar.  
e) Fotocòpia compulsada dels estatuts de l'entitat o associació quan no haja rebut subvenció de la Conselleria de Cultura, Educació i Ciència en anteriors convocatòries d'ajudes econòmiques per a la realització d'activitats de formació del professorat durant els anys 1994, 1995 i 1996 o haja sol·licitat la signatura d'un conveni de col·laboració. Si no és el cas, sols hi haurà de presentar un certificat de la direcció de l'entitat o de l'associació on faça constar que els estatuts no han sofrit modificacions i que, per tant, l'entitat continua regint-se pels mateixos estatuts.  
f) Fotocòpia de la cèdula o targeta d'identificació fiscal.  
Cinquena. Selecció de les sol·licituds  
La selecció de les sol·licituds, serà realitzada per una comissió de valoració que actuarà d'acord amb les normes establides en l'article 22 i següents de la Llei de Règim Jurídic de les Administracions Públiques i del Procediment Administratiu Comú. La dita comissió estarà presidida pel director general d'Ordenació i Innovació Educativa i Política Lingüística o la persona en qui delegue i formada per:  
- El cap del Servei de Formació del Professorat  
- El cap del Servei de Programes d'Innovació i Suport Escolar.  
- El subdirector d'Educació de les direccions territorials de València, Castelló i Alacant, o en tot cas, tècnics de les direccions territorials designats pels directors territorials.  
- Dos directors/res o assessors/res de centres de professors designats pel director general d'Ordenació i Innovació Educativa i Política Lingüística.  
Actuarà com a secretari/tària un funcionari/nària de la Direcció General d'Ordenació i Innovació Educativa i Política Lingüística, designat pel director general.  
A totes les sessions podrà assistir, amb veu però sense vot, un representant de cadascun dels sindicats que formen part de la Mesa Sindical Sectorial d'Educació.  
La comissió tindrà facultats per a resoldre tots els dubtes que puguen sorgir en la interpretació de les bases, així com la possibilitat d'entrevistar els sol·licitants, si ho estima oportú.  
La dita comissió podrà, si ho considera necessari, disposar la constitució de subcomissions tècniques especialitzades a l'efecte de col·laborar en la valoració dels projectes.  
La relació provisional dels projectes seleccionats es farà pública al tauler d'anuncis de la Conselleria de Cultura, Educació i Ciència, de les direccions territorials de Cultura i Educació i dels centres de professors i hi haurà un termini de 10 dies hàbils per a reclamar davant la comissió de selecció. Aquestes reclamacions es presentaran en el Registre de la Conselleria de Cultura, Educació i Ciència o de les Direccions Territorials de Cultura i Educació.  
Transcorregut el termini, i una vegada estudiades i ateses, si s'escau, les dites reclamacions, el director general d'Ordenació i Innovació Educativa i Política Lingüística dictarà la resolució definitiva per delegació del conseller, que es publicarà en el Diari Oficial de la Generalitat Valenciana.  
Sisena. Criteris de selecció  
Els projectes seran seleccionats d'acord amb els criteris següents, exposats sense ordre de priorització:  
- Activitats relacionades amb la implantació del sistema educatiu.  
- Activitats relacionades amb l'educació en valors i els temes transversals del currículum  
- Activitats que tracten aspectes que no cobreixen els programes de formació empresos per l'administració.  
- Activitats que potencien el treball en equip i fomenten la vertebració dels equips educatius de centres.  
Tindran preferència els cursos de formació sobre els grups de treball i estos sobre les jornades i altres modalitats formatives.  
Setena. Determinació de la quantia de l'ajuda  
Després de realitzar la valoració qualitativa dels projectes, l'import de les ajudes serà fixat per la comissió, que es guiarà, com a criteri orientador, per les quantitats que utilitza l'administració educativa per al pagament de les activitats formatives que organitza i promou, tenint en compte l'ajust entre el cost estimat de les activitats i el pressupost presentat, i que en cap cas l'import de l'ajuda serà superior al cost de l'activitat.  
Vuitena. Obligacions dels beneficiaris  
Seran obligacions de les entitats beneficiàries les següents:  
a) Realitzar les activitats projectades per les quals reben les subvencions.  
b) Comunicar a la Direcció General d'Ordenació i Innovació Educativa i Política Lingüística qualsevol modificació o alteració en les activitats a realitzar o en les fonts de finançament, la qual decidirà si modifica o no les condicions en què s'ha concedit l'ajuda.  
c) Presentar la documentació acreditativa d'haver realitzat les activitats, segons s'indica en la base novena, en un termini que no excedirà del 14 de novembre de 1997.  
Si l'entitat beneficiària de l'ajuda no presenta la documentació esmentada en el termini assenyalat, s'entendrà que renuncia a l'ajuda concedida.  
d) Fer constar expressament en la propaganda o qualsevol publicació referent a estes activitats que s'han realitzat amb una subvenció de la Conselleria de Cultura, Educació i Ciència de la Generalitat Valenciana.  
e) Acceptar les actuacions de control financer de la Intervenció General en relació amb l'ajuda concedida.  
f) Acreditar, anticipadament al cobrament i en la forma que es determina en l'Ordre de 7 de gener de 1991 (DOGV de 5 de febrer de 1991), de la Conselleria d'Economia i Hisenda, que es troben al corrent en les seues obligacions tributàries i de la Seguretat Social.  
g) Comunicar a la Conselleria de Cultura, Educació i Ciència si s'ha obtingut anticipadament alguna ajuda per a la mateixa finalitat.  
h) Facilitar a la Direcció General d'Ordenació i Innovació Educativa i Política Lingüística les tasques de seguiment i supervisió de qualsevol de les activitats previstes en la convocatòria.  
Novena. Memòria final de les activitats i actes d'assistència.  
Les entitats beneficiàries hauran de presentar:  
1. Una memòria final d'activitats que incloga:  
- Relació detallada de les activitats realitzades.  
- Valoració: objectius, desenrotllament, metodologia i materials realitzats.  
- Conclusions i suggeriments.  
2. Les actes d'assistència i d'experts a cada activitat subvencionada segons models que s'adjunten en l'annex V, complint així els requisits que s'estableixen en l'Ordre de 9 de juny de 1994 (DOGV núm. 2.328, del 17 d'agost de 1994), tant per als cursos com per als grups de treball.  
La mateixa comissió de selecció a la qual al·ludeix la base cinquena, establirà un protocol de treball amb la finalitat d'emetre un informe d'avaluació de les memòries presentades per les entitats subvencionades que serà traslladat a la Direcció General d'Ordenació i Innovació Educativa i Política Lingüística i podrà ser utilitzada en futures convocatòries com a element de referència per a la concessió d'ajudes.  
La procedència del pagament de la totalitat o part de la subvenció concedida, estarà condicionada al compliment per part de les entitats de les obligacions establertes en la base vuitena.  
Deu. Justificació de les despeses  
La justificació de la despesa es realitzarà a través de la documentació següent:  
1. Memòria d'activitats, d'acord amb els criteris expressats en la base novena.  
2. Actes d'assistència a les diferents activitats d'acord amb els criteris expressats en la mencionada base novena  
3. Justificació de la despesa total pressupostada de forma detallada, és a dir, de cada activitat que es realitzarà a través de factures i documents originals o compulsats emesos a nom de l'entitat.  
4. Certificat de l'entitat organitzadora, en què es facen constar, si s'escau, els ingressos reals haguts.  
5. Acreditar que es troben al corrent de :  
- les seues obligacions tributàries  
- la Seguretat Social  
- l'impost d'activitats econòmiques o, si s'escau, l'exempció d'aquest.  
Onze. Reconeixement de les activitats subvencionades  
Per tal que la Conselleria de Cultura, Educació i Ciència reconega les activitats subvencionades a través d'aquesta convocatòria, les entitats hauran d'atenir-se als requisits que s'estableixen en l'Ordre de 9 de juny de 1994 de la Conselleria de Cultura, Educació i Ciència per la qual es regula la convocatòria, reconeixement, certificació i registre d'activitats de formació permanent del professorat que imparteix ensenyament de règim general no universitari i de règim especial a la Comunitat Valenciana.  
Les entitats que desitgen l'homologació dels certificats emesos, hauran de presentar-los abans del 30 de desembre de 1997 en el Servei de Formació del Professorat.  
Dotze. Entitats col·laboradores  
Les entitats que hagen sol·licitat la signatura d'un conveni de col·laboració i hagen adjuntat a la dita sol·licitud la documentació que en esta convocatòria se sol·licita, hauran de presentar els documents dels quals no disposa el Servei de Formació del Professorat.  
Tretze. Percepció de les ajudes  
Segons el que disposa la Llei 4/1996, de 30 de desembre de la Generalitat Valenciana, de Pressupostos, per a l'exercici 1997, les entitats beneficiàries a les quals els calga rebre una bestreta sobre la quantitat concedida, hauran d'aportar les garanties bancàries que avalen la bestreta sol·licitada, la qual no podrà excedir el 40% de l'import total de l'ajuda. En cas de no necessitar cap bestreta, percebre l'ajuda, amb la justificació prèvia de la despesa i l'aprovació per part de la Direcció General d'Ordenació i Innovació Educativa i Política Lingüística.  
El fet de no acomplir qualsevol de les obligacions esmentades suposarà la pèrdua de la subvenció i, per tant, la devolució de les quantitats percebudes, si escau, en els termes previstos en el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.